താമസിക്കാനല്ല അംബാനി ലണ്ടനില് മുന്നൂറ് ഏക്കര് സ്വന്തമാക്കിയത് കാരണം വെളിപ്പെടുത്തി റിലയന്സ് ഗ്രൂപ്പ് ന്യൂഡല്ഹി: റിലയന്സ് ഇന്ഡസ്ട്രീസ് ലിമിറ്റഡ് ചെയര്മാന് മുകേഷ് അംബാനിയും കുടുംബവും ലണ്ടനിലേക്ക് താമസം മാറുന്നുവെന്ന രീതിയില് നേരത്തെ റിപ്പോര്ട്ടുകള് വന്നിരുന്നു. ഇപ്പോഴിതാ ഇത്തരത്തിലുള്ള റിപ്പോര്ട്ടുകളോട് പ്രതികരിച്ചുകൊണ്ട് രംഗത്തെത്തിയിരിക്കുകയാണ് റിലയന്സ് ഗ്രൂപ്പ്. റിപ്പോര്ട്ടുകള് അടിസ്ഥാന രഹിതമാണെന്ന് അറിയിച്ചുകൊണ്ട് റിലയന്സ് ഗ്രൂപ്പ് പ്രസ്താവനയിറക്കി. ലണ്ടനിലെ സ്റ്റോക്ക് പാര്ക്കില് താമസിക്കാനുള്ള അംബാനി കുടുംബത്തിന്റെ പദ്ധതികളെക്കുറിച്ച് ഒരു പത്രത്തില് അടുത്തിടെ റിപ്പോര്ട്ട് വന്നിരുന്നു. ഈ റിപ്പോര്ട്ട് സോഷ്യല് മീഡിയയില് വ്യാപകമായി പ്രചരിക്കുകയും, ഇത് അനാവശ്യവും അടിസ്ഥാനരഹിതവുമായ ഊഹാപോഹങ്ങള്ക്ക് ഇടയാക്കുകയും ചെയ്തിട്ടുണ്ട്. പ്രസ്താവനയില് പറയുന്നു. അംബാനിക്കും കുടുംബത്തിനും ലണ്ടനിലോ ലോകത്തിലെ മറ്റെവിടെയെങ്കിലുമോ താമസം മാറ്റാന് യാതൊരു പദ്ധതിയുമില്ലെന്ന് കമ്ബനി അറിയിച്ചു. ഏഷ്യയിലെ ഏറ്റവും ധനികനായ മുകേഷ് അംബാനി മുംബയിലെ ആന്റിലിയയിലെ 400,000 ചതുരശ്ര അടി ആള്ട്ടമൗണ്ട് റോഡ് വസതിയിലാണ് കുടുംബത്തോടൊപ്പം താമസിക്കുന്നത്. ബക്കിംഗ്ഹാംഷയറിലെ 300 ഏക്കര് സ്റ്റോക്ക് പാര്ക്ക് എസ്റ്റേറ്റ് തങ്ങളുടെ പ്രാഥമിക വസതിയാക്കാന് അംബാനി കുടുംബം തീരുമാനിച്ചതായി സമീപകാലത്ത് റിപ്പോര്ട്ടുകള് വന്നിരുന്നു. ഇതിനെക്കുറിച്ചും പ്രസ്താവനയില് പറയുന്നു. അടുത്തിടെ സ്റ്റോക്ക് പാര്ക്ക് എസ്റ്റേറ്റ് ഏറ്റെടുത്തു. പൈതൃക സ്വത്ത് ഏറ്റെടുക്കുന്നതിനുള്ള മാര്ഗനിര്ദ്ദേശങ്ങളും പ്രാദേശിക നിയന്ത്രണങ്ങളും പൂര്ണ്ണമായി അനുസരിച്ചു. ഒരു പ്രധാന ഗോള്ഫിംഗ്, കായിക റിസോര്ട്ട് എന്ന നിലയില് ഇത് മാറ്റാന് ലക്ഷ്യമിടുന്നു .പ്രസ്താവനയില് പറഞ്ഞു.